Covid-19-entstof: Dié apteke mag gou ook inentSuid-Afrikaners sal eersdaags by verskeie Clicks- en Dischem-apteke teen Covid-19 ingeënt kan word. (Foto: Justin Tallis/AFP)(Foto: Lindsey Parnaby/AFP) Suid-Afrikaners sal eersdaags by verskeie Clicks- en Dischem-apteke teen Covid-19 ingeënt kan word. Dié apteekgroepe het Vrydag aangekondig dat die Pfizer-entstof voorlopig by 58 entstofsentrums, insluitend apteke landwyd, toegedien sal word. Daar word egter beplan om die aanbod uit te brei sodra die nodige goedkeuring ontvang is. Die aankondigings volg nadat fase 2 van die regering se inentingsprogram Maandag afgeskop het. Burgers van 60 jaar en ouer geniet in dié fase voorrang. Dit sluit inentings by apteke in. “Clicks het goedkeuring van die departement van gesondheid ontvang om entstowwe by 47 sentrums landwyd toe te dien. Daar word op goedkeuring gewag vir die registrasie van nóg 520 sentrums,” sê Rachel Wrigglesworth, woordvoerder van Clicks. “Ons gesondheidskundiges het spesialisopleiding ontvang om die entstof te hanteer en dit veilig, in oorleg met die departement se riglyne, toe te dien.” Wrigglesworth het verder gesê dat Clicks in ’n gunstige posisie is om die regering in die inwerkingstelling van die entstofprogram te ondersteun solank as wat daar voorraad is. “Ons het die infrastruktuur, kundigheid en ervaring om massa-inentings te kan doen.” Dischem het voorlopig 32 toegewyde entstofsentrums landwyd bekom, waar mense eersdaags ingeënt sal word. Die eerste 11 sal op 24 Mei open. “Indien die regering se voorraad deurlopend beskikbaar is, sal die apteekgroep sowat 800 000 mense per maand kan inent,” sê Ivan Saltzman, uitvoerende hoof van Dischem. Saltzman sê dat die groep met die Pfizer-entstof sal wegspring, maar dat personeel ook opgelei is om die Johnson & Johnson-entstof toe te dien. Die apteke ontvang die entstowwe van die gesondheidsdepartement en werk ook volgens dieselfde registrasiestelsel. Mense wat aanlyn registreer sal ’n SMS-boodskap ontvang wat hulle na die regte entstofsentrum verwys.